Det er blandt andet udtalelser, som Pernille Skipper er kommet med på sin Facebookprofil, som advokat Simon Hauch mener er i strid med loven. Foto: Emil Hougaard/Scanpix Denmark

Send til din ven. X Artiklen: Pernille Skipper politianmeldt i voldtægtssag Modtagerens email * : Din e-mail * : Dit navn * : Evt. kommentar: *) skal udfyldes.

Pernille Skipper politianmeldt i voldtægtssag

Køge - 04. maj 2016 kl. 16:39 Af Katrine Wied Kontakt redaktionen: sndk@sn.dk

Forsvareren for en af de frikendte drenge i voldtægtssagen fra Herfølge politianmelder Enhedslistens nyudnævnte politiske ordfører Pernille Skipper.

Advokat Simon Hauch mener, at Pernille Skipper med sine udtalelser i voldtægtssagen har overtrådt en paragraf i retsplejeloven, der siger, at man dels ikke må udtale sig forkert i en verserende straffesag, og at man dels ikke må udtale sig, så det er egnet til at påvirke dommere og domsmænd i en sag, der endnu ikke er afsluttet.

Det er blandt andet udtalelser, som Pernille Skipper er kommet med på sin Facebookprofil, som Simon Hauch mener er i strid med loven.

- Hun skriver, at der er tre drenge, der er blevet frifundet for voldtægt, selv om pigen var bevidstløs. Ordet bevidstløs har hun ganske vist rettet senere, men hun har også skrevet, at pigen var ude af stand til at sige fra. Det er ikke det, som retten er kommet frem til. Retten kom frem til, at det ikke var bevist, at hun ikke kunne sige fra. På den måde har hun dels udtalt sig forkert og dels på en måde, som ret klart er egnet til at påvirke dommere og domsmænd i en ankesag, siger Simon Hauch, som er fra Advodan i Lyngby.

Pernille Skipper skrev også om voldtægtssagen på Twitter. Her skrev hun blandt andet:

- Hvad f... er det her. Oldnordisk, sexistisk tilgang til voldtægt. Burde være udryddet for længst. Fy for fanden.

Advokat Simon Hauch mener, at den slags udtalelser er problematiske, når sagen ikke er endeligt afsluttet, fordi det kan påvirke andre.

- Pernille Skipper er en kendt folketingspolitiker, og derfor må hun være klar over, at det hun siger bliver læst af mange. Det har formentlig været formålet med udtalelsen, siger han.

Simon Hauch har nu sendt anmeldelsen til anklager i sagen, Lasse Biehl fra Midt- og Vestsjællands Politi.

- Så må vi se, om det rækker til en sag. Der er ikke så mange politikere, der er blevet dømt efter den paragraf. Men det er værd at få det afprøvet. Især fordi det har haft den konsekvens, det har for debatten, mener Simon Hauch.

Debatten om voldtægt efter Herfølgesagen har blandt ført til, at der har været demonstrationer flere steder i landet.

Simon Hauch vil ikke afvise, at han vil anmelde flere politikere, der som blandt andre Lisbeth Bech Poulsen (SF) har udtalt i sagen.

At anmeldelsen kommer samme dag, som Pernille Skipper bliver udpeget til politisk ordfører for Enhedslisten, er tilfældigt, siger Simon Hauch.

Statsadvokaten valgte mandag at anke voldtægtssagen til Østre Landsret.